Cesarhanmun/geonobi-data huggingface dataset:
地名: 永興 (咸鏡道, 大都護府)
年: 1398.0

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 永興 (咸鏡道, 大都護府)
年: 1416.0

○丙子/私婢加知庄與玉屯殺其主母權氏。 權氏, 卒參判承樞府事崔雲海之繼室也, 再適永興君
              王環。 性强戾, 待蒼赤甚暴, 二婢素懷疾怨, 値其子監察崔閏福直宿憲府, 夜半潛入權氏寢, 以木槌擊其頭乃死。 其弟摠制權希達縛二婢, 付于刑曹, 且云: "閏福妻宋氏與姑同居, 豈不知情?" 於是刑曹啓: "閏福直宿本府空家時, 加知庄與閏福妻宋氏之婢玉屯同謀, 以打殺權氏之事, 告于宋氏, 宋氏隔壁臥在而不禁。 請下獄鞫問。" 又啓: "閏福自直宿還家, 不卽告官, 而率加知庄等二婢, 共處母死之房內, 其舅權希達乃執告官, 是無人子之意。 請收職牒, 鞫問其由。" 從之。 刑曹鞫加知庄、玉屯謀殺其主情狀及宋氏知情眞僞。 二人供稱: "實是婢等所爲, 非閏福夫妻所知。" 於是, 刑曹啓釋宋氏。 希達力言: "閏福夫妻, 與謀其惡, 刑曹以爲無罪而釋之, 非也。" 上謂判書安騰曰: "天下安有子殺其母, 婦殺其姑者哉? 賊婢加知庄等旣曰: ‘家主不知其故。’ 則何治獄之難而至於如此之久也?" 命移獄于義禁府, 幷囚權希達, 移囚閏福, 以參贊李原爲委官, 同三省府官鞫治。 且曰: "人子疑無此理, 須虛心鞫之。" 獄成, 宋氏實不知。 命義禁府鞫希達揚說判書安騰不公治獄之罪, 義禁府啓: "希達誣告, 律當杖一百, 流三千里。" 上以太祖元從功臣, 只令停職; 宋氏以不知情免; 閏福以倉卒醫療其母, 緩於執賊, 特原之; 加知庄、玉屯轘于市。 司憲府上言: "閏福雖未干弑母之事, 家婢殺其母, 必有失於處家之道。 且其母見弑, 安然在家, 無復讎之計。 請以不孝罪之。" 命議政府、六曹僉議以聞。 於是, 政府、六曹啓曰: "閏福當二婢殺母之時, 不知情狀, 不宜論罪。" 從之。
地名: 永興 (咸鏡道, 大都護府)
年: 1430.0

○永興府軍器庫火, 逮捕放火者鞫之。 監司閔審言等, 疑官奴加叱同ㆍ延萬等所爲, 擅行壓膝誣服, 官奴內隱連杖死。 審言等又匿其狀, 不以實報, 上恐陷非辜, 遣刑曹正郞申自謹推劾, 遂下審言及都事趙賡、前永興府使朴冠、今府使李衛、判官全强知、高原郡事李岱、前知文川郡事金寶重等于義禁府。

○義禁府啓: "前永興府使朴冠, 濫刑官奴延萬ㆍ加叱同ㆍ內隱達等六人, 或致死傷, 罪當斬。 判官全强、永興府使李衞、高原郡事李岱、前文川郡事金寶重, 以差使員, 只據冠等枉刑取招, 而加刑鞫問, 杖七十、徒一年半。 監司閔審言不劾冠等之罪, 杖九十, 已令差使員違法壓膝, 自知其非, 不報刑曹, 又不啓聞, 杖八十。 嚴克寬從匿名文書, 枉刑內隱達致死罪, 杖一百、徒三年, 追埋葬銀一十兩, 給付被殺人家。" 命依所啓, 冠減一等; 衛以功臣之子, 只收職牒, 外方付處; 審言只收職牒; 强充驪興府庭燎干, 岱
              富平府庭燎干, 寶重
              高陽縣庭燎干。
地名: 永興 (咸鏡道, 大都護府)
年: 1432.0

○癸未/召三議政議曰: "曾令咸吉道築寧北鎭城, 永興、安邊、高原、預原、龍津等官居人狀告: ‘近因蝗蟲水旱之災, 全失農業, 民皆仰食義倉。 今年六月, 又値霾雨, 損傷禾穀, 而加以築城寧北鎭, 交割易換牛隻于博川, 又備貢物及鐵物, 又設捕鷹機械, 築孶息牛場, 兼以支待使臣捕進獻年魚等事, 一家之人, 盡數出役, 則非唯未備救荒之資, 禾穀亦未收穫, 産業艱苦, 請於春節始役, 姑停今年築城之役。’ 今觀此書, 不欲一事役民, 然春不役民, 其法已立, 於今秋始役, 來秋畢役何如?" 黃喜、孟思誠、權軫等以爲: "非獨此弊, 吉州、鏡城等官大雨, 人多死亡, 禾穀亦傷, 不可役民。 春不役民, 雖有成法, 然不得已之役, 則何計春節? 而況從民願役民, 王政美事, (謂)
                〔請〕
              從狀告施行。" 又曰: "永興伯
              崔氏內外孫, 復戶乎否?" 僉曰: "凡立法, 須有依據。 王室袒免以上親則復戶, 其餘則不復矣。" 又曰: "近者諫員以錄事吳徵, 越六級受職, 請罷其職, 以守成法。 予意亦謂凡別例受職者, 如本職九品陞八品, 八品陞七品, 七品陞六品, 隨品除職, 似爲便益。 豈宜超資, 以亂爵位? 然前此如此受職者非一, 至吳徵別立新法, 亦未便, 處之何如?" 僉曰: "成衆去官之法, 不拘本品。 且錄事之輩甚衆, 不有別蒙, 去官之路不廣。 況錄事七八品遞兒之職, 輪次除授, 故不要拜職受錄, 只要去官, 宜仍舊勿罷職。" 又曰: "刑曹啓: ‘本宮奴鄭萬、百姓金奇等, 於頭目及採捕軍處賣馬, 請依敎旨施行, 其牙人宮奴尹天, 杖一百、流三千里。’ 予意以爲宜不置死刑, 然卽今決杖乎? 待使臣回還杖之乎?" 僉曰: "宜各減一等, 卽今決杖爲便。 雖使臣聞之, 不爲之輕矣。" 從之。
地名: 永興 (咸鏡道, 大都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 永興 (咸鏡道, 大都護府)
年: 1467.0

○命右參贊金國光、吏曹判書韓繼禧、都承旨尹弼商, 留宿禁中, 以待咸吉道事變。 都摠使從事官金瓘來, 召入康寧殿。 瓘啓曰: "淮陽路上, 有一乘傳人, 走匿林間, 捕而問焉, 則乃咸興人金成柱也。 成柱齎尹子雲所上賊殺申㴐等事書。 其書非子雲手作, 實賊黨所爲, 而脅子雲署名者也。 其書曰: ‘新觀察使申㴐, 反臣叔舟之子也。 反以施愛爲謀反, 自稱中衛將, 以朴宗文、丘致峒爲左右衛將, 無發兵符, 而用圓板標信, 徵聚北靑以南兵, 使邊處寬領兵, 據咸關嶺, 李孝碩據松洞嶺。 又徵平安道兵, 欲盡殺居民, 必遂向京。 又使沈湲, 捕繫施愛族類, 故今皆殺之。 以臣存撫東民, 不干申㴐, 姑留不殺。’ 成柱且云: ‘李施合具宰相儀物, 領軍到咸興, 自言: 「今有諭旨, 以兄施愛爲節度使, 我爲虞候。」 遂殺申㴐、丘致峒、都事朴宗文、定平府使李孝碩及子雲伴人家奴等, 囚子雲于南廳房, 軍士圍數重。 囚沈湲、孫旭及本府判官邊處寬、永興判官金厚等于獄, 又囚前郡事任寬于高原, 聚軍守府城。’ 浚囚成柱于淮陽。 時, 施合實不來咸興, 而成柱詭言, 欲令咸興免賊殺五人之罪也。 㴐初至咸興府, 㴐弟瀞妻奴羅勤乃, 居府城外, 聞府人欲候新監司至, 而殺之以應賊, 密語㴐從人郭仁仲。 且曰: ‘急還南道可免。’ 仁仲以告。 㴐曰: ‘我今至本營, 資糧器械皆具, 豈可畏避, 使賊據城鴟張? 今日之事, 有進無退。 此我報上恩之日也。’ 遂徵南道兵爲守禦計。 十八日夜初皷, 咸興旅帥尹克儉、司直李仲和等, 聲言㴐謀反, 欲捕殺之。 遂圍監司衙攻之, 呼曰: ‘李令公領兵已來, 申㴐速出。’ 㴐令仁仲語之曰: ‘汝州之人, 爲賊所誤, 其察之。’ 賊從門隙, 射仁仲斃之。 㴐登樓, 賊闌入挺刃, 突前呼語曰: ‘汝今速下則生, 不則死。’ 㴐曰: ‘汝一府人, 寧無一人識順逆者乎? 我受命來撫汝一道之人, 汝應賊殺我, 我豈偸生?’ 賊攻之益急, 列炬擁楯, 四面亂射, 先令人偸㴐矢筩, 㴐持大箭六枚, 倚柱射之, 中賊面。 賊又投火砲, 烟焰交漲, 㴐勢窮折弓投之, 遂墜下欲踰垣, 賊殺, 及其致峒、宗文、錄事嚴悠久, 幷伴人家奴等, 囚子雲于客舍別室。" 㴐爲承旨五年, 未嘗有過失, 奏對頗詳明。 死時年三十, 子二, 用灌、用漑。 瓘請援兵, 上召國光、繼禧、弼商, 與瓘議。 且曰: "施愛反狀已著, 宜速發官軍付浚。 予亦親征。" 瓘奏對如流, 上曰: "可人。" 命瓘語浚曰: "勿欲速, 須待大軍。" 召具致寬及右議政洪允成、中樞府知事康純、行上護軍魚有沼、行僉知事許亨孫、行護軍李亨孫、行上護軍柳均、巴山君
              趙得琳等, 竟夜議之。 僉曰: "施愛謀亂, 豈敢稱兵向京? 正欲竊據咸吉道耳。 此道多關塞, 賊若先據, 則大兵難入。 密諭五鎭, 使知逆順, 施愛易制矣。"

○都摠使浚馳啓曰: "臣等本月初一日, 踰鐵嶺到安邊, 休息士馬。 初四日, 發向永興, 據龍興江待變。 咸興人心, 猶未解惑, 數通李施愛, 故先送咸興人, 素所親信者及內需司奴子等, 開陳施愛反狀。 遣先鋒據咸興城, 然後臣等亦待援兵而入。"

○前永興府使金乙孫來肅拜。 初, 永興之民, 聽李施愛言, 欲殺乙孫, 乙孫仰天嘆曰: "義不可爲賊所辱。" 自刎佯死仆地, 府民以爲: "旣死不復加害。" 得不死。 府吏金訥禁止其衆, 使不得擅殺, 但拘之以待官軍。 會, 京邸人石山奉諭書, 頒示曉諭府民, 乃知逆順而放之。 乙孫喉下劍痕猶在, 人皆以得脫爲幸, 至是來告其事。 上召石山及高原奴朴興未、定平奴仲京、安邊奴孝同等, 使就御前, 問其宣布諭書事, 賜石山綿布五十匹, 餘各賜三十匹, 竝免賤。 命吏曹, 特免金訥鄕役, 又令其道, 賞綿布五十匹。
地名: 永興 (咸鏡道, 大都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 永興 (咸鏡道, 大都護府)
年: 1470.0

○永安道觀察使李繼孫馳啓曰: "禮曹受敎內: ‘諸邑鄕校儒生數少, 學舍頹廢, 敎授、生徒或僑居私第, 監司慢不致察, 有違國家興學之意。 儒生勿定額, 學舍令觀察使巡視修治。’ 臣竊謂學校, 風化之源, 人才之盛衰, 世道之升降, 係焉。 殿下卽位之初, 首擧先務, 修明學校, 增廣儒生, 可謂斯文之一中興, 斯道之一大幸。 臣叨承方面之寄, 欲副委任之意, 興學之方, 晝思夜度, 期效一得之愚。 臣妄意, 本道非他道比, 我祖宗誕興之地, 如周之岐、漢之沛, 朝鮮億萬年根本之地。 而距京城隔絶, 漕道不通, 有奴婢者亦少, 負笈芹宮, 從仕王朝者, 百無一二。 朝廷禮讓之風、文物之美, 耳目所不及, 局於氣習, 一以强悍爲俗, 弓馬爲業。 學文之事, 父兄不以訓子弟, 子弟不以爲己任。 書僅記名, 得爲土官則曰幸矣; 力能挽弓, 充爲甲士則曰足矣。 以爭功得賞, 爲媒進之計; 急功利, 喜誇詐, 棄禮義, 尙氣力, 習以成風, 遂爲驕兵。 向者, 逆賊一唱, 擧道靡然從之, 無他, 不學無識, 鬪功爭利之習爲階也。 變氣習、明敎化之術, 不過興學校、育英才耳。 臣到任以後, 巡歷再三, 每至鄕校, 講校生所讀書, 雖六鎭僻遠, 資質英敏者, 往往有之。 但任敎授者非人, 敎誨不精, 監司一二日巡察之效, 亦安能振起士習? 由是, 爲校生者, 率皆孤陋、寡聞, 無所成就, 終不免爲馬前之卒, 非天之降才然也。 十室之邑, 必有忠信, 況於岐、沛之鄕, 豈無地靈人傑? 第因敎養未得其道耳。 臣竊思之, 敎授非一, 難以盡得其人, 儒生雖多, 可與進取者蓋寡。 永興一府, 我太祖誕生之鄕, 今陞爲留守府, 以監司兼府尹, 爲一道首。 乞於本府鄕校, 以學業精博, 有聞望文臣, 特差敎授, 擇諸邑年少聰敏, 有將來學生, 少不下五、六十, 多不過百人, 常聚不罷。 敎授, 如范文正公, 夜課諸生, 皆立時刻; 胡安定公雅樂、詩書, 乙夜乃分。 監司、首領官, 亦於留營暇日, 常誘掖勸奬, 提撕警覺。 積以歲月, 則庶幾有造有德, 全才輩出, 進爲朝廷之用, 自然一道觀感, 薰陶漸染。 齊變至魯, 魯變至道, 棄誇詐, 成禮俗, 不期然而然者矣。 但永興鄕校, 無一奴婢, 諸邑遠居儒生, 贏糧亦難, 其支供之費, 計無所出。 臣更思之, 以曾革預原郡奴婢四十餘口及諸賜給外道內亂臣奴婢, 竝屬鄕校, 又以諸邑曾罷國屯田及道內亂臣田, 亦屬鄕校, 爲學田, 以上項奴婢, 鄕校差備外及監司營當番衙前, 本營差備外人, 耕治學田, 將其所出花利, 以爲儒生朝夕供饋之資。 又將道內年稅神布、魚鹽等物, 從市直貿穀補添, 則不必費國廩、傷民力, 養育儒生, 有餘矣。 如是五、六年之後, 若無見效, 臣當伏欺妄之罪。" 傳曰: "給預原奴婢及亂臣奴婢中, 居近地者三十口, 革罷國屯田、亂臣田各十八結餘, 依監司所啓, 使之隨宜措辦, 俟有成效。 歲貢有將來者一、二人, 赴成均館, 使加進益, 其餘諸邑鄕校, 亦令無弊措置, 益加勸學。"
地名: 永興 (咸鏡道, 大都護府)
年: 1471.0

○刑曹三覆啓: "永興囚私奴孝山與在逃安莫三、林加乙獻、黃乙生、北叱間等, 殺私奴莫同, 奪衣、馬罪, 孝山律該斬不待時, 安莫三等追捕斬。" 從之。
地名: 永興 (咸鏡道, 大都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 永興 (咸鏡道, 大都護府)
年: 1481.0

○丙午/御經筵。 講訖, 大司憲李封、正言尹碩輔等啓曰: "魚世謙在劾, 陞職未便。" 上曰: "若有情, 則雖爲判書, 何難罪之。" 仍問左右。 領事尹壕對曰: "以法言之, 臺諫之言是矣。 但此非下之注擬, 乃上之特恩也。" 封等反覆啓請, 不聽。 尹壕又啓曰: "平安道營奴婢五百餘名, 不屬于平壤府, 未知供何役也。 臣意以謂 ‘平壤府乃中朝及我國使价往來之路, 至爲疲敝。’ 請革營奴婢, 移屬平壤府役使。 且永安道監司本營, 昔在咸興, 今移永興。 咸興居奴婢, 就役永興, 夏雨冬雪, 往來甚苦。 以附近諸司奴婢役使, 而咸興奴婢, 則收貢何如?" 上曰: "議于領敦
                〔寧〕
              以上。" 壕又啓曰: "濟州居人, 皆役本邑久矣, 今本邑補充隊, 番上于京, 非便。 今後勿令番上何如?" 上曰: "令該司磨鍊。"

○鄭昌孫、沈澮、尹士昕、洪應、盧思愼、李克培議: "永安道觀察使營奴婢居咸興者, 來往永興立役, 誠爲有弊, 以永興居諸司奴婢, 相換役使之論, 似乎有理。 然道路往來之難易, 兩處奴婢之情願, 遙度爲難。 令其道觀察使, 便否磨鍊, 啓聞後, 更議何如?" 許琮、李坡、李德良議: "永興府觀察使留營也, 公隷所供之役, 倍於他郡, 而本府殘弊, 人吏數少, 勢不能堪。 故不得已幷役舊營, 咸興之人, 若以永興府, 永爲觀察使留營, 則勢不得不爾也。 然臣等之意, 妄謂我國雄藩巨鎭, 獨平安之平壤, 永安之咸興耳。 去丁亥李施愛逆亂, 咸興之人, 承其指嗾, 殺其觀察使守令, 幷及奉使官吏, 其爲悖逆極矣, 故降其官號, 仍移鎭永興, 此誠懲惡之大義。 然咸興在咸關嶺之下要害之地, 人物繁庶, (誠)
                〔城〕
              郭完固, 實爲東北之巨鎭。 不可以一逆賊之故, 久廢險固之地也。 今還營于此, 以爲巨鎭, 則公隷往來之弊自無矣。" 韓繼禧、姜希孟、魚有沼、李克增、韓致禮、金永濡、卞宗仁、李瓊仝、李陸議: "咸興人往來供役, 雖若有弊, 然歲月寢深, 或相雇役, 或漸遷居, 自當從便就役, 且有番休, 仍舊何如?" 成俶、朴安性議: "初以咸興爲監司本營者, 計程途遠邇而設也。 自丁亥年李施愛之變, 降號爲郡, 而移營永興, 北道人民, 公文私訴, 往來遼隔, 其弊不貲。 若更以咸興爲監司本營, 則凡事皆便, 其奴婢亦不必更改。" 從昌孫等議。
地名: 永興 (咸鏡道, 大都護府)
年: 1486.0

○義盈庫令尹坡等五人輪對。 坡啓曰: "咸興乃國家豐沛之鄕, 祖宗陵寢所在。 曩因施愛之變, 降號爲郡, 有同列邑。 且觀察使營奴婢女妓等, 皆居咸興, 而役于永興, 贏糧往來, 其弊不貲。 請升號還營。" 命議于政府。 鄭昌孫、尹弼商議: "丁亥之變, 咸興人民擅殺監司、守令, 應逆賊李施愛, 以此降號爲郡, 今纔二十年。 若復升號, 懲惡不嚴, 不宜輕議。" 金謙光議: "咸興人民雖倘惡於施愛, 乃祖宗陵寢所在, 且城郭堅固, 道路均適, 世祖亦不降號。 請復觀察使營, 以除營奴婢往來之弊。" 從昌孫等議。
地名: 永興 (咸鏡道, 大都護府)
年: 1489.0

○吏曹據永安道觀察使李封啓本啓: "永興府本我聖祖龍興之地, 而去丁亥年李施愛之亂, 品官等獨能救活邑宰, 忠義可賞, 故陞爲界首官。 然而地不加廣, 民不加衆, 事多不贍。 高原郡雖曰懿惠王后外鄕, 而永興本是桓祖大王御鄕, 則以王后之鄕, 隷大王御鄕, 於事體亦宜。 且定平府當丁亥之亂, 擧邑叛逆, 削地可也; 反以前日咸興割入四社之地, 與預原縣竝還定平, 大無懲惡之意。 臣等請以高原與預原竝屬永興。" 命議于領敦寧以上、政府、六曹、漢城府。 沈澮、尹弼商議: "依所啓施行。" 洪應、許琮、孫舜孝、金
              宗直、權健、權侹、金世勣、元仲秬、宋鐵山、尹慜議: "咸興、定平俱是逆賊之鄕, 咸興則降爲郡而所屬諸社, 皆歸諸本邑; 定平則非徒不降, 反以預原之地屬焉, 果如議者之說。 今割預原屬於永興, 則永興大於諸邑, 而賞罰之道得矣, 此則可行也。 若高原則懿惠王后之鄕也, 今曰合永興御鄕爲無妨, 是大不然。 以他道觀之, 王后之鄕, 莫不高其官號, 縣則陞郡, 郡則陞府, 以次而上, 尊其所生之鄕也。 今反隷於永興, 則非先王尊崇之意, 而於例不通也。 且前此言之者, 亦以謂高原殘小, 迫於永興, 勢不得不幷合, 而至今未施行者, 爲此也。 此則恐未可行也。" 李克培議: "州府郡縣沿革之際, 非徒衙前奴婢遷徙之弊, 大抵諸邑地理區域自分, 輕易革置, 固爲不可。 丁亥之亂降號, 不過咸興、吉州, 而定平不與。 民心已定數十年之後, 更稱逆黨, 預原一縣割屬他邑, 以搖民心, 似爲失體。 且高原縣移設處曾已審定, 今以官舍未卽經營, 一朝革罷, 又失民情, 亦爲未便。 永興雖曰龍興之地, 以見在土地維持至今, 不必增廣。 臣以謂仍舊爲便。" 盧思愼議: "咸興以殺觀察使故降爲郡, 吉州, 李施愛所居興亂之地, 故降爲縣。 若以殺守令, 則永安一道郡縣, 皆當廢革矣。 其時國議已定, 今不可追論。 且列郡疆域已定, 不可以小小之事而輕爲廢革。" 李鐵堅、韓致禮、鄭文炯、李崇元、李瓊仝、柳洵、李枰議: "諸邑經界分定已久, 沿革之際, 民或受弊。 以邑人不緊陳訴, 輒從其欲, 輕易沿革, 有妨大體。 且以定平爲有罪, 則咸興以北諸郡皆然。 其時不行削地之罰, 而今在數十年之後, 追論削地, 更搖人心, 尤妨大體。 仍舊何如?" 從洪應等議。

○內禁衛柳承孫來告變。 上御宣政殿引見。 注書、史官皆不許入, 都承旨韓健獨入侍。 承孫啓曰: "臣叔母家婢性今到臣家言曰: ‘近日吾聞之於人, 今講武必有如李施愛作亂之事, 謹愼隨駕可也。’ 臣聞之驚惶, 未暇悉聞耳。" 卽遣義禁府經歷權憭馳往楊州, 拿性今及其夫張春而來。 上御崇文堂, 義禁府知事李克均、都承旨韓健、尙傳金子猿入侍, 史官亦不入。 奉敎權景&#x2567F;等啓曰: "史官職掌記事, 史官不入, 則今日之事, 誰當記之?" 傳曰: "爾等所不知之事, 故今不許入。 後當記之矣。" 命克均問性今, 性今曰: "講武時永安道聚軍之事, 婢聞之於夫張春。" 問張春, 張春曰: "僧性脩到奴家, 語奴曰: ‘今年永安道人民驚亂逃遁矣。’ 奴以此言於妻性今耳。" 卽遣權憭拿性脩來。 夜已二皷, 上又御崇文堂問之, 性脩曰: "永安道諸邑各備兵甲, 人心驚亂之語, 臣聞之於私奴金伊, 金伊聞之於永興居尹慈奴仲南、仲山矣。" 命下性今等于獄, 遣經歷權寬拿仲南、仲山來。

○鷲城正
              顆來啓曰: "臣有欲啓事。" 上御宣政殿引見。 顆啓曰: "阿陰正奴貴同、石崇還自永安道, 貴同語臣曰: ‘永安道人民相語云: 「觀察使謀叛, 所爲率皆異常。 邀平安監司請相見, 不來, 欲自往見。」 此亦不可知也。 且永興船三隻, 今已到泊安邊。 江原道行幸未便。’ 臣之奴金同亦有是言, 請問之。" 命拿致貴同、石崇、金同, 而金同先至。 上御崇文堂問之, 金同曰: "鐵原奴衆伊語奴云: ‘永安道
              三方、水洞、鐵嶺等處皆行習陣, 不禁入歸人而禁出來人, 形勢荒唐。’ 且奴到伊川縣, 見官廳新造甲五十餘部矣。" 命遣義禁府都事李孟文于鐵原, 拿衆伊來。 下金同于獄。

○拿石崇、貴同至。 上御崇文堂問之, 石崇、貴同曰: "奴曾到永興居私奴玉同家, 玉同語奴云: ‘自去春諸邑守令, 托修軍籍, 日日奔馳, 不知何以如此紛擾。 去五月間, 觀察使以軍籍磨勘到咸興, 諸邑守令俱會, 又遣人求見南道節度使。 往者李施愛時, 守令奔走煩擾, 俄而作亂, 今亦如是。’ 我輩惶恐, 不知死所。 今已安靜矣。" 命召領敦寧以上議之。 諭永安道觀察使李封曰: "大抵浮言, 固所難信。 近有本道人斥卿爲之言者非一二, 予於卿何疑? 但慮卿聞此, 必不自安。 卿來則可悉卿意, 浮言亦自息矣。 肆遞卿職, 卿其勿嫌, 且勿外露。"
地名: 永興 (咸鏡道, 大都護府)
年: 1491.0

○辛酉/司憲府啓: "靈山居私奴下通狀告: ‘前穩城府使辛柱, 曾被罪謫居, 猶不懲艾, 恣行貪慾, 當此徵發之時, 容匿驍勇良民九口、官奴八口、鄕吏二口、私賤五口又以永興官妓二口爲妾, 縱其妾子四人、伴倘七人, 侵虐隣里。’ 臣等據此參詳, 辛柱以二品堂上, 違法居外, 已爲不可, 又恣行不義如此, 請遣行臺鞫之。" 特命鄭光世鞫之, 仍傳曰: "下通訴於本道乎? 然本官守令知而不報監司, 監司亦不能糾擧以聞, 其囚鞫守令, 幷問監司。"
地名: 永興 (咸鏡道, 大都護府)
年: 1497.0

○判義禁府事李克墩、知事洪貴達、刑曹判書朴楗、左尹李陸啓: "忠贊衛劉致淵致死之由, 臣等鞫其坊里, 未得其人。 招其父兄, 問有宿嫌人, 則云: ‘永興官奴巨叱金者, 前此李績爲御史時, 告我殺觀察使, 吾父子常欲報怨。 此人疑有嫌, 然其日巨叱金從夜至日晩在京邸。 致淵之死在未明時, 則此亦無可疑也。 其日入直時, 同舍忠贊衛奴石同負吾三父子衣服軍裝而向闕, 路見致淵之死, 不言於舍館, 亦不言於本廳, 是亦可疑。’ 而已受三次刑訊不服, 不過畏法不敢發言耳。 但致淵之父於丁亥年, 手殺監司、守令, 則其有子弟必欲報仇矣。 報仇殺人, 非殺凡人之比。 臣等意, 其人不知國家之意, 自匿不見耳。 今殺人於闕門之外, 而未能摘發, 於事體不快。 請收衆議, 或張榜書, 令彼自見何如?" 傳曰: "卿等所啓是矣。 待畢鞫處之。"
地名: 永興 (咸鏡道, 大都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 永興 (咸鏡道, 大都護府)
年: 1511.0

○辛酉/御朝講。 大司諫慶世昌、持平李蘋啓曰: "具壽永, 本以諂邪, 得爲永膺大君之壻, 大君夫人, 能攀附宮禁, 交通貨賄, 故壽永濫授崇品。 又與任士洪, 相爲表裏, 導長君惡。 沈金孫伏誅之後, 金孫之父, 常曰: ‘如壽永者大賊也。 何不誅戮, 至今生存乎?’ 是果可以功臣待之乎? 永興
              末應島, 自給大君之後, 豪奴憑公作弊, 請以田畓代給。" 侍讀官宋好義, 請從臺諫之啓, 上不答。
地名: 永興 (咸鏡道, 大都護府)
年: 1512.0

○領議政金壽童、右議政成希顔、贊成金應箕、參贊辛允武ㆍ洪景舟、六曹判書及府院君等, 同議啓曰: "觀倭供招, 皆爲釣魚而來, 雖無犯邊情狀。 然浦倭與島倭, 相應叛亂, 爲禍甚慘。 此倭亦是從亂之徒, 罪不可赦。 但加德島, 本我國牧場, 而賊路要衝, 不可使倭奴, 任情漁釣。 不加之罪, 則非徒將士解體, 邊民之被倭禍者, 亦皆失望, 竝置於刑甚當。" 又啓曰: "臣等觀永興人上言, 欲移觀察使營于永興。 然永興非本營, 以李施受之亂, 起於咸興, 移營於此。 今上言者, 以太祖眞殿, 在永興爲重。 然以四王陵寢, 亦在咸興, 且永興土地甚狹, 而無城郭, 咸興土地廣大, 城郭亦完, 眞設營之地。 因舊勿移爲當。" 又啓曰: "嫡妾之分, 不可紊。 寧川正在一家, 雖以爲嫡, 然聘則爲妻, 奔則爲妾, 國家不可又從而稱嫡。 寧川之子鑄, 不計法前後, 降等爲當。" 又啓曰: "李蓀所啓正兵代立之弊, 騎卜馬留軍營等事皆當。 軍營置於闕門近地者, 以便侍衛也, 自經廢朝, 此法廢矣。 且軍士代立見露者, 還徵本價, 決杖一百, 素有定法, 騎卜馬不具者, 亦有罪矣。 兵曹非不知, 而不爲檢擧, 頻數摘奸, 則軍士疲弊, 故不能擧行也。 此意當預諭軍士, 令兵曹申明爲當。" 希顔別啓曰: "軍士當須點檢。 然軍律雖小, 皆杖罪。 當番軍, 率多不整, 勢未得盡杖, 或收贖, 兵曹、都摠府贖貨, 至五十餘同。 近來欲設此法而未能者, 經廢朝以來, 軍未蘇息故也。"
地名: 永興 (咸鏡道, 大都護府)
年: 1516.0

○丙申/御朝講。 大司諫方有寧, 持平金麟孫啓(忌晨齋)
                〔忌辰齋〕
              、內需司長利事, 領事申用漑亦請革罷, 不允。 上曰: "京外獄囚之難斷者, 下諭外方, 已令馳啓, 京獄罪囚, 亦令抄啓, 當與大臣議之。 聞, 新抄入居人, 不無傷和召災。 實邊之事雖不可廢, 而勒令入居, 冤憫亦多。 其未及入歸者, 徐徐入送, 何如。" 用漑曰: "將觀農事, 而待秋成入送, 然不可不爲也。" 同知事權敏手曰: "咸鏡道若有事, 則軍糧頓無, 而國家曾不以爲念。 今高荊山詳知本道之事, 若下問則可知也。 臣意以謂, 水運軍糧事, 堅執不已, 多數轉入于安邊、永興等官, 則亦可以救荒矣, 慶尙道沿邊各官儲穀則固不多矣, 全羅道沿邊各官, 則國穀多蓄, 推移入送, 可也。" 用漑曰: "今方失農, 令民輸轉爲難, 當廣問處之。" 特進官高荊山曰: "慶尙道之穀, 已轉入咸鏡道者, 二萬五千餘石。 別赴防軍士入去, 則當身及奴一口, 當食國穀, 其道留防軍士所食米豆, 無慮七千餘石, 而本道所納, 則只五千石。 他無可行之策, 故欲轉入南方穀食, 則人有言其不可者。 臣欲由水路試之, 果能轉入二萬五千餘石矣。 京中禁軍如羽林衛、兼司僕、內禁衛等, 合計只六百, 多有爲萬戶、僉使、權管及別赴防者, 若南北有事, 則京軍不可出遣, 將帥必獨往矣。 今者欲屬定虜衛, 而呈無役陳省者, 五百餘人, 此皆精兵。 若盡屬定虜衛, 而勿令番上, 只許裹糧赴防本道, 則可除別赴防之弊, 供饋之費亦從而省, 禁軍又實, 一擧而三得。 今之欲屬定虜衛者, 皆脫漏軍籍, 而或稱業儒, 或屬鄕校, 自以爲雖在閑良, 尙未免赴防, 而無益於己, 故欲屬定虜衛, 而得官職也。 臣意, 今棄此類, 則必不爲本官之役, 閑遊於中間, 屬定虜衛, 則不復回避, 苟有事變, 則得以爲用。" 上曰: "此意果當。" 用漑曰: "全羅、慶尙等道, 庚午倭變時則已矣, 今不可每令赴防也。 令依前例, 謹愼防備, 而其可番上者, 使之番上, 何如?" 荊山曰: "以其道人, 充定虜衛, 則別軍官可無也。 若有緩急, 則此人等雖死不避矣, 其已取才者三百人, 皆請口傳耳。" 用漑曰: "外方軍士, 多有絶戶。 若以此人, 皆爲定虜衛, 則當以何人充絶戶乎。" 上曰: "兩界兵使、軍官及別軍官等有武才卓越者, 當數數入遣, 不然者不可數遣, 邊務甚苦, 而數遣一人未便, 可令均一入送。" 特進官金錫哲, 亦以荊山之啓爲是。 上曰: "禁用惡布, 已有其法, 而民間尙用, 禁不能止。 貧民犯法者, 雖還給其布, 而治罪、徵贖甚重, 不無冤悶。 限五升緜布興用之間, 只屬公惡布, 而勿令徵贖, 何如?" 敏手曰: "當初議時, 棄《大明律》而爲杖一百, 其後更議, 定笞五十。 臣意以爲, 不如法織造者, 其物入官, 乃《大明律》也。 其中稍可用者, 準三十五尺而用之, 甚惡者屬公, 則惡布自絶矣。" 上曰: "不治罪, 而還給惡布, 則不可, 若屬公則自絶矣。" 參贊官金安國曰: "民有惡布, 今一切納于司贍寺, 換授楮貨, 以其布, 或用之於戍卒衲衣, 則惡布自絶, 而楮貨亦通行矣。" 上曰: "願納惡布者, 換給楮貨, 以此立法則可矣, 犯罪屬公而換給, 未便, 還給惡布, 則惡布不絶。 若只令屬公, 而不治罪, 則自不用之矣。 今惡布與正布, 民皆有之, 而用惡布者, 治罪則可矣, 窮民只有惡布, 以之資生, 而每令收贖, 不可矣。" 用漑亦以敏手所啓爲是, 上曰: "一切屬公, 則不無冤悶, 其中尤甚者, 只屬公而不治罪, 則民不冤悶矣。" 荊山曰: "外方選上, 多持惡布上來, 故七月以後, 已令用正緜布, 此布來後, 分揀正惡, 而依上敎屬公, 則惡布自絶矣。" 用漑曰: "退限則又復如是, 民不信法, 須爲劃一之法, 可也。" 上曰: "退限事, 予意亦以爲未便。" 荊山曰: "上敎以入居人冤悶不少, 然實邊之事, 亦不可廢。 臣往咸鏡道時, 入居人三百七戶, 一時入送, 其時尹殷輔爲安接從事官矣。 此則秋節, 預先造家, 官給釜鼎、農牛, 猶或不能安接。 今義州入居人, 須於農隙入送, 而造家等事, 預先措置可也。" 上曰: "入居, 出於不得已也。 新抄入居人, 姑徐入送, 可也。" 金麟孫曰: "敬差官
                【卽推刷入居敬差官。】
              下去八道, 必用刑杖, 應受刑者二三百人, 常聚官門, 不得退去。 因此, 廢農者多, 況推刷, 必終年未畢, 請姑停。" 上曰: "當問于大臣。"

○咸鏡道
              永興府官奴家, 産雌雞一首, 四足有二糞竅; 洪原縣人家, 有犬生三雛, 從乳而産, 其穴三日乃合。

○永興官婢性今家畜猫兒産雛, 背上腹下, 各有四足, 母雛俱死。 官婢貴敏, 家畜母雞, 卵生一雛, 四足, 而兩脚間有二糞穴。
地名: 永興 (咸鏡道, 大都護府)
年: 1519.0

○領議政鄭光弼、左議政申用漑、右議政安瑭、禮曹判書李繼孟、左參贊李長坤、戶曹判書高荊山、工曹判書金克愊、右參贊金安國、吏曹判書申鏛、禮曹參判權橃、參議朴壕等會賓廳, 議更遣奏請使事及命官時宣制, 文化、鳳山、載寧等官移排, 平安兵使挈家, 永興判官革罷, 麻田、積城合幷便否。 傳于光弼等曰: "予意四王事, 雖未蒙允, 宗系一事, 已有勑旨。 今但謝蒙準事而已, 不必待改四王事, 然後竝謝之也。 先謝宗系之事, 卽遣奏請使, 言于朝廷曰: ‘宗系一事, 旣蒙準矣, 弑四王事, 尙依舊不改, 將以得請爲期’ 云, 何如? 謝恩表辭, 亦可熟議。 此乃大事, 赴京使价, 雖似煩擾, 不可以謝恩使, 兼奏請也。" 光弼等啓曰: "見勑書所載, 則人皆有未盡之心。 當初禮部入奏時, 竝入四王事, 而勑書則無之。 今欲更奏洗雪, 孝之至也, 然祖宗革代之際, 不無未盡之事, 强欲辨之, 則辭屈而理不直矣。 初遣奏請時, 未及參議之人, 或謂其不可不奏, 而今則同辭, 以謂不可更奏云。 表辭則當以宗系辨誣等事, 泛然以謝可也。" 傳曰: "禮部覆奏, 雖竝稱兩事, 而皇帝則只許一事, 不可泛然謝之也。 初若不奏則已, 旣擧二事, 而只得準一事, 今不更請, 又從而竝謝, 似不以誠也。 予意以爲不可不遣使更請也。" 光弼等又啓曰: "製勑而不及四王事者, 必有其意。 今雖更請, 必不從外國之言, 而復降勑旨也。 且祖宗事, 豈能盡善? 假令絶之而不許, 則又將何辭? 表辭則雖無謝旨, 旣有禮部覆本, 可以微辭謝之也。" 傳曰: "朝廷所議, 豈偶然乎? 予亦不敢自斷, 然事甚重大。 若不得其宜, 則非徒有議於一世, 抑亦取譏於後世也。 大臣之意以爲更請而不得, 則後事爲難。 中朝雖曰: ‘爾祖乃弑四王, 我國當以誠請改’, 皇帝亦豈必曰: ‘爾祖眞弑四王’ 乎? 不過曰: ‘祖宗所定條章, 難可改之’ 而已。" 光弼等啓曰: "今若更請, 而優辭以答則已, 如有不美之辭, 則是自暴白祖宗之事, 大不可也。 革命之時, 有所未盡, 而强辨奏請, 其於事上之道, 亦不敬矣。 在太宗朝, 宜若竝奏兩事, 而只請宗系一事者, 必有其意也。 表辭則泛稱改正宗系等事, 而謝之何如?" 傳曰: "太宗朝不發明之意, 予未及知, 大臣已知予意, 而予亦知大臣之意也。" 光弼等議啓曰: "永興府獄訟, 則似不煩擾, 然因其邑百姓之請革而革之, 不合於事體。 請勿擧行。 若可以革, 則監司必將啓之矣。" 又啓曰: "宣制, 祖宗所不爲, 行之無益。" 光弼、用漑、長坤、安國、申鏛議曰: "平安兵使 挈家赴任, 載在法典, 行之已久, 今不可輕改。 但營奴婢, 不爲不多, 而役及府奴婢, 果爲未便。 今後在寧邊本營及昌州行營分防時, 衙屬、虞候、評事、軍官、審藥、營吏、六房等, 一應帶行人支供, 皆以營奴婢, 分番使役何如? 鳳山、載寧、文化三邑, 疾癘興行, 非但邑人多致夭扎, 守令亦多死亡, 不可不爲救之之方, 依本道觀察使所啓, 鳳山則束草豆等,
                【地名。】
              
              載寧則閑井里, 文化則看之川等地, 待豐年移邑何如? 且今觀京畿觀察使啓本, 麻田、積城兩邑, 合倂移排, 似可蘇復。 但沿革事重, 未可輕議。 積城地廣且饒, 寬其力役, 則蘇復可冀, 麻田殘弊尤甚, 幾不可支。 姑以禾津里五十餘戶所居之地, 竝民戶割給, 以紓民力爲當。 但慮移屬之民, 憚於小邑之役, 潛移他境者, 間或有之, 令觀察使嚴加禁斷。 且加存恤安業何如?" 悉從之。 光弼等又啓曰: "今之謝恩表, 雖有可製者, 然崔淑生, 自少精於其業, 宜使淑生製之, 而無職者, 不可牌召。 遣史官諭以今日所議之意, 令製之何如?" 傳曰: "可。"
地名: 永興 (咸鏡道, 大都護府)
年: 1525.0

○丙申/憲府啓曰: "永興府使林千孫, 本邑官婢在前作妾, 及爲本職, 千孫與人言曰: ‘吾當棄置于龍仁村家。’ 今聞, 潛率而去, 豈可本邑之婢, 率蓄于尙內乎? 用心不正, 請先罷後推。" 傳曰: "林千孫事, 可推也, 然先罷則不可。"
地名: 永興 (咸鏡道, 大都護府)
年: 1529.0

○辛丑/領議政鄭光弼、左議政沈貞、右議政李荇等啓曰: "今見弘文館上疏, 言臣等多有所誤之事。 每以他人所言, 辭避爲難, 故但啓臣等之意。 今年果爲旱甚, 秋成已近, 而凶歉將至, 京畿尤甚, 然不可以此長爲避殿。 近來朝參、常參, 接群臣等事, 久廢不行。 請復正殿, 依例聽事何如?" 傳曰: "弘文館上疏之意, 蓋欲上下操心而言之。 所當省念, 不須辭免, 啓意至當。 且見八道雨澤書狀, 周足之處, 雖或有之, 然旱乾居多。 又於頃者, 雖似小雨, 京中亦不足。 今年之旱, 近古所無。 豈可以一小雨, 遽復正殿乎? 接群臣等事, 果久廢矣。 然農事至重, 姑見農事偶然而後, 當復正殿也。" 光弼等再啓請復正殿。 傳曰: "今年旱災, 固非偶然。 今秋節纔入, 旋卽復殿, 未安於心。 且今年災傷, 敬差官, 當依例差送, 但不無弊。 前例亦有抽牲摘奸事。 如此則守令不知某處抽牲, 而必爲之操心矣。 其議啓。 成宗朝乙巳年, 亦有旱災。 其時上下所爲之事, 書啓見之, 則於各道遣賑恤使, 而其時亦有言其弊者。 以今觀之, 如賑恤使, 則弊果有之, 似不可爲之矣。 其備荒摘奸及問民疾苦等事, 雖似文具, 而不無其弊, 然亦念民瘼之事, 其別遣剛明朝官何如? 昨日所敎點馬差送事, 今年失農, 弊亦不無, 其不得已差送處則已, 若非不得已處, 姑勿差遣何如? 幷議啓。" 三公啓曰: "雖遇災, 不可終年避殿, 請速復正殿視事。 抽栍摘奸事, 若於各道發遣, 則御史等所經各官, 務欲多捉, 雖用心救荒守令, 亦或被捉見遞, 徒爲煩擾, 其弊尤甚。 依前例, 敬差官擇送爲當。 且備荒諸事, 遣官摘奸, 則爲守令者, 謀免己罪, 責令民間儲蓄, 故民以斗米, 易其橡實, 以塞摘奸之責。 不能爲口食之資, 其弊反有甚焉。 其備荒及訪問民間疾苦事, 專委監司, 而糾檢爲當。" 光弼與左參贊趙元紀
              
                【皆司僕寺提調。】
              議啓曰: "點馬事, 已曾通于兵曹而議之。 慶尙、全羅等道, 則已於前年爲之, 忠淸道, 則今年所當差送, 而今聞牧場所在各官, 旱災尤甚, 不可送也。 獨咸鏡道, 今年當送, 然只於今年不點而已, 亦不緊急, 自上裁斷。" 三公又啓曰: "昨日下問金甘佛等, 照律公事, 上敎果爲至當。 金同難謀背本國, 其罪極大, 其指示致令逃躱者, 罪不免死。 此事朝廷所共駭愕, 而刑曹不計本罪, 只見推案, 論以凡盜。 果誤爲照律, 臣等之意, 此二人皆不當免死也。 聞義州如此之人, 多有泛濫。 若不痛治, 此人無以懲後。 依初決案處決爲當。" 三公及左贊成金克愊、左參贊趙元紀、右參贊韓效元等, 以疑獄公事取稟曰: "永興囚李毛知里, 敺打龍水潤之時, 無証見之人, 而雖渰水致死, 其傷處猶可以至此。 且受刑五十餘次, 雖勿推無妨也。 豐德囚姜哲石, 其奉足梁得夏, 其初敺打則然矣。 然逢打之後, 非不卽起身, 而仍死也。 本家下歸後身死, 其屍曾已埋葬。 及哲石下番累朔後, 呈狀推之。 當初若知將死, 則哲石何以其騎卜馬授送乎? 況下歸後, 久而身死, 此人情迹, 不爲已甚。 常時則雖誤殺, 罪至於死, 今方因旱伸理之時, 此涉於疑獄, 亦當分揀。 通津囚金億善, 其初會飮時, 韓山乞食於其處, 仍偸鍮鉢。 以此年少之人, 敺打之事則然矣, 而時未得情, 刑訊今至八十餘次。 意亦別無他情, 然敺打明白, 而傷處亦多, 此則不可的謂疑獄也。 水原囚銀丁, 本夫勿金殺害事, 雖受刑發明, 大抵奸(夫)
                〔婦〕
              殺害本夫, 則自當受罪, 而且其父, 曾已服招, 依刑曹公事何如?" 
                【刑曹啓目曰: "良女銀丁, 其父革孫相奸事及殺害本夫勿金事, 受刑百五次發明, 而革孫則勿金殺害情狀, 其女相奸節次, 一一納叚。 銀丁則忍杖隱諱, 加刑得情事, 移文何如?"】
              傳曰: "果復正殿, 然後依例視事, 而大臣亦再三言之, 當復正殿也。 咸鏡道點馬事, 今年旱荒, 姑勿差遣。 銀丁事, 以刑曹公事爲當, 故依允。 金甘佛等事, 刑曹有何意乎? 但計盜馬之事, 爲之如此也, 其詳覈可也。 李毛知里、姜招石事, 勿推亦可也。 他餘啓意知道。" 三公等又啓曰: "黃海道盜賊事, 黃孟文乃其眞盜, 而其初他無現出之處。 但以尹世弼進告推之, 而李自同、朴永山, 則尹世弼進告單子內, 名字載錄而已, 作賊事狀, 不爲現出, 而朴哲同
              
                【朴永山子。】
              , 則單子內, 名字亦無。 此人等皆以白丁, 至爲荒唐, 然但以一人進告之事, 數多加刑, 似爲未便。 依刑曹公事,
                【以疑獄勿推, 爲公事故云。】
              勿推何如? 喬桐囚私奴萬同,
                【崔元孫之奴。】
              , 與其主逃奴推捉時, 逃奴等拒捕橫逆, 有一老病之女, 立門內, 揮之以劍, 使人不得入。 萬同亦以杖揮之而誤觸, 仍而致死云。 其主所言, 不能違逆, 而有誤觸致傷之弊。 老病之人, 致死亦易。 且雖其主所爲, 亦難於發明, 故以身當之, 而其傷處, 腮頰間, 雖暫有之, 亦不緊關。 況崔元孫, 曾以此事, 死於獄中。 刑曹以爲疑獄, 而臣等之意, 亦以爲當也。 幷取稟。" 傳曰: "啓意至當。 此公事, 其爲粘目以啓可也。" 政府又議啓曰: "頃見弘文館、司諫院所上疏箚, 有曰: ‘遷謫之中, 豈無冤枉者?’ 云, 而不分明言之, 不知指觸某人。 故己卯年被罪人等
                【金湜之流。】
              , 意謂欲放其類, 而人心搖動。 上疏箚之意, 未知其何如, 而必不指此類也, 然人心則搖動如此也。 此意, 但當自上知之而已。" 光弼獨啓曰: "前者, 以丙寅年靖國時, 被罪人及安處謙私記所錄人等分揀事, 臣亦於經筵, 因旱災啓之, 而臣則的指其某事矣。 今此疏箚, 不的指某事, 故人心搖動如此也。" 傳曰: "弘文館、司諫院疏箚所言, 伸理冤枉事, 予意以爲, 謹災之時, 必泛然言之也。 前者領相於經筵, 啓之曰: ‘安處謙私記書名人及靖國時, 被罪年少之人, 分揀放送。’ 云。 其時臺諫卽啓之曰: ‘如此之事, 決不可爲之。’ 且言其不可數赦之意。 予意亦以爲, 安處謙私記書名人, 雖似曖昧, 而分揀爲難。 靖國之事, 亦爲久遠, 難於分辨。 若分辨其某某人放送, 則物論亦必不無, 故不分明答之矣。 頃者諫院上箚, 亦言伸冤枉之事, 其後分析來啓曰: ‘本意非欲放有罪之人, 而物論以爲未便, 仍爲避嫌。’ 今諫院及弘文館疏箚, 未知的指某人也。 然私記書名人及年少黨流, 有關國家。 必不指此輩, 而乃泛言之也。 若聞此言而施行, 則人心之搖動宜矣。 旣不施行, 則人心何以搖動乎?"